เรื่องร้องเรียน: พบแผงลอยขายของบนทางเท้าระหว่างซอยเพชรเกษม 56 และ MRT ภาษีเจริญครับ  (วันที่ 10 มกราคม ช่วงประมาณ 9.30-10.00 พบเจ้าหน้าที่เขตภาษีเจริญบริเวณหน้าคอนโด Parkland แต่แผงลอยกลุ่มนี้ก็ยังขายของอยู่ ไม่แน่ใจว่าช่วงเช้าทางเขตอนุญาตให้ขายของบนทางเท้าได้รึเปล่าครับ)
การดำเนินการของเจ้าหน้าที่: เนื่องจากเป็นนโยบายของผู้ว่าราชการกรุงเทพมหานคร ต้องการเปิดโอกาสให้ประชาชนมีรายได้จากการทำการค้า จากผู้ค้ารายเดิมที่เคยถูกยกเลิกไป เนื่องจากผู้ว่าฯ คนเก่าได้ทำการยกเลิกจุดผ่อนผันภายในเขตภาษีเจริญหมดทุกจุด ทางสำนักงานเขตจึงได้เปิดให้ผู้ค้ารายเดิม และรายใหม่ลงทะเบียนเพื่อทำการค้า ทำให้ผู้ค้าในปัจจุบันเป็นผู้ค้านอกจุดผ่อนผันทั้งหมด ส่วนในรายละเอียดที่จะพิจารณาเป็นจุดผ่อนผันได้หรือไม่ต้องผ่านมติที่ประชุมคณะกรรมการก่อนค่ะ  เจ้าหน้าที่ได้กวดขันและประชาสัมพันธ์ผู้ค้าอย่างต่อเนื่อง เพื่อความเป็นระเบียบเรียบร้อย หากมีข้อสงสัย สามารถสอบภามได้ที่ฝ่ายเทศกิจ ได้ค่ะ
ความเห็นของผู้แจ้ง: ให้ 1 ดาวเพื่อแสดงความไม่เห็นด้วยกับการอนุญาตให้ขายของบนทางเท้าระหว่างซอยเพชรเกษม 56 และ MRT ภาษีเจริญ (ไม่เกี่ยวกับเจ้าหน้าที่ที่ตอบคำถามครับ) ด้วยเหตุผลต่อไปนี้ครับ  1. ทางเท้าช่วงดังกล่าวเป็นช่วงที่มีผู้ใช้งานเป็นจำนวนมาก เช่น ผู้โดยสารที่รอรถเมล์ ลูกค้าตลาดเสนีย์ ผู้พักอาศัยในซอยเพชรเกษม 56 ลูกบ้านคอนโดใกล้เคียง เช่น พาร์คแลนด์และศุภาลัย (ในอนาคตจะมี Origin Place อีก) ทำให้ทางเท้าหนาแน่นอยู่แล้ว การตั้งแผงลอยบนทางเท้าจะยิ่งทำให้ประชาชนไม่สามารถเดินสัญจรได้สะดวก  2. บริเวณดังกล่าวยังมีพื้นที่ค้าขายว่างที่ผู้ค้าสามารถเข้าไปตั้งร้านได้ เช่น พื้นที่ภายในตลาดเสนีย์ซึ่งยังว่างอยู่พอสมควร ผมมองว่าการอนุญาตให้ตั้งร้านบนทางเท้าบริเวณดังกล่าวเป็นการเอื้อประโยชน์ให้กับผู้ค้าที่ไม่เช่าพื้นที่ขายของให้ถูกต้องและเอาเปรียบผู้ใช้ทางเท้าและผู้ค้า/ร้านค้าที่มีการเช่าพื้นที่อย่างถูกต้อง  3. การขายของบริเวณดังกล่าวอาจก่อให้เกิดปัญหาอื่นๆตามมา เช่น พื้นสกปรก ขยะ รถยนต์จอดซื้อของ ตัวอย่างคือบริเวณตลาดบางแคที่มีรถจอดซื้อ/ส่งของ ทำให้การจราจรติดขัด และจนถึงขณะนี้ก็ยังแก้ปัญหาไม่ได้ แม้ทางเจ้าหน้าที่จะมีการติดป้ายประชาสัมพันธ์แล้วก็ตาม  ขอบคุณครับ
พื้นที่: แขวงบางหว้า เขตภาษีเจริญ กรุงเทพมหานคร